  Майя Бывальцева Гербер праздник Москваын ортчоз 16-тӥ пӧсьтолэзе «Эрмитаж» садын. Кутсконэз 12 часын, ужрадэз сиё-дано усьтон 15 часлы чакламын. Со сярысь ивортэ Удмуртиысь Калыкъёслэн эшъяськон юртсылэн пресс-службаез. «Москваын улӥсьёс но шоркарлэн куноосыз быдэс нунал ӵоже вашкала удмурт йылолъёсын тодматскыны быгатозы. Ужрад Удмуртия сярысь тросгес ивортон сётыны, мер но экономика, этнополитика ласянь огсыр улосвыллэсь сямен ним-данзэ ӝутыны юрттоз», — верамын ивортонын. Гербере лыктэм куноос вашкала удмурт шудонъёсын, эктонъёсын но кырӟанъёсын тодматскозы, пӧртэм вожвылъяськонъёсы но мастер-классъёсы пыриськозы, удмурт сиён-юонъёсты веръялозы. Валтӥсь сцена вылысен калыкез шулдыртозы Удмуртиысь устоосыз творчествоя коллективъёс но Росси эстрадаысь кизилиос. Со сяна, куноос удмурт дӥськутъёсын туспуктэмъёс лэсьтыны быгатозы. Озьы ик ортчозы Удмурт шаерысь турмаршрутъёсын, санаторийёсын тодматонъёс, ужалозы интерактив площадкаос: «Удмурт Тол Бабайлэн Резиденциез», «Пельняньлэн калыккуспо нуналэз» но мукет. Герберез сиё-дано усьтон ужрадэ ӧтемын Удмуртилэн тӧроез Александр Соловьёв, Москваысь кивалтэтлэн йӧскалык политикая, улосвылкуспо герӟетъёсъя но туризмъя департаментэзлэн кивалтӥсез Владимир Черников, Россиысь улосвылъёслэн ыстэм муртъёссы, Кун Думаысь депутатъёс, Федераци Кенешлэн ёзчиосыз, мукет кунъёслэн посольствооссылэн ыстэм муртъёссы. Удмурт йӧскалык праздник йылпумъяськоз фейерверкен но дискотекаен. Эктон-позыръяськонэз ортчытозы «Эктоника» ӵектос но Электороники DJ’s. Тодэ вайытом, Гербер — удмурт калыклэн вашкала сям-йылолэз; тулыс бусы ужъёсты йылпумъянлы, музъемез данъянлы сӥземын. Элькун праздник чотын Гербер нырысьсэ ортчиз 24 ар талэсь азьло. Табере со вань калыкъёс понна яратоно шулдыръяськон луиз ни. Нош Москваын улӥсьёс понна Гербер выль ужрад луэ — таяз арын кыкетӥзэ гинэ пусйиське-ай. Кылем арын со ортчиз Москваын Удмуртилэсь арзэ пусъён улсын. 25-тӥ инвожое Сюмси ёросысь Бабья гурт возысь Кильмезь шур дурын элькун Гербер радъяськоз. Куноос понна 15 площадкаос чакламын. Тегъёс: Лулчеберет Москва Удмуртия Гербер удмуртъёс Мерлык праздникъёс  